**Sajószöged Községi Önkormányzat képviselő-testületének**

**…/2018(….) önkormányzati rendelete**

**a közösségi együttélés alapvető szabályairól, valamint ezek elmulasztásának jogkövetkezményeiről**

Sajószöged Községi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d.) pontjában kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a következőket rendeli el.

1. **Általános rendelkezések**

1. § (1) A rendelet hatálya kiterjed minden természetes és jogi személyre, jogi személyiséggel nem rendelkező szervezetre, aki (amely) Sajószöged Község közigazgatási területén a közösségi együttélés alapvető szabályait sértő magatartások valamelyikét elköveti.

(2) Közösség együttélés alapvető szabályait sértő magatartás az a tevékenység vagy mulasztás amit e rendelet annak minősít.

(3) Nem szankcionálható a közösségi együttélés szabályait sértő magatartás, ha magasabb szintű jogszabály bűncselekménynek, szabálysértésnek minősíti.

2. § (1) A közösségi együttélés szabályainak megsértése miatt lefolytatott eljárásra az Általános közigazgatási rendtartásról szóló 2006. évi CL törvény (a továbbiakban: Ákr.) rendelkezéseit kell értelemszerűen alkalmazni.

(2) Az eljárás lefolytatására átruházott hatáskörben a jegyző jogosult.

3. § (1) A közösségi együttélés alapvető szabályait sértő személy az Ákr. 77. § (2) bekezdése

 szerinti mértékig eljárási bírsággal sújtható. Jogi személy esetében az eljárást a vezető

 tisztségviselő ellen kell lefolytatni.

 (2) A bírság mértékének megállapításánál figyelembe kell venni

 a) a közösségi együttélés szabályait sértő magatartás súlyát, veszélyességét, gyakoriságát és a felróhatóság mértékét,

 b) az elkövető személyi, jövedelmi, vagyoni viszonyait, ha az eljárás során erre hivatkozik és azokat igazolja.

 (3) A bírság ugyanazon magatartás miatt több alkalommal is kiszabható.

 (4) Eljárás lefolytatás a közösségi együttélés szabályait sértő magatartás észlelésétől

 számított 30 napon belül indítható meg.

4. § A közigazgatási bírság kiszabása helyett figyelmeztetést kell alkalmazni, ha az elkövető személyére és az elkövetés körülményeire tekintettel a kívánt joghatás valószínűsíthetően így is elérhető.

5. § A 14. életévét betöltő kiskorú személlyel szemben közigazgatási bírságot akkor lehet kiszabni, ha önálló keresete, vagy jövedelme, vagy vagyona van.

6. § A közigazgatási bírságot a határozat véglegessé válásától számított tizenöt napon belül készpénz átutalási megbízáson, vagy átutalással kell megfizetni Sajószöged Községi Önkormányzat 11734114-15348609-03610000 számú költségvetési számlájára.

1. **A közösségi együttélés alapvető szabályait sértő magatartások**

7. § A közösségi együttélés alapvető szabályait sértő magatartást követ el az ingatlan, ingatlanrész tulajdonosa, kezelője vagy használója ha nem gondoskodik

a) az ingatlan határvonalától vagy kerítésétől a közút szegélyéig terjedő területsáv, járdaszakasz, - saroktelek esetében az ingatlan körüli közterülettel érintkező valamennyi járdaszakasz - tisztántartásáról, síktalanításáról, hulladék- és gyommentesítésről,

 b) az ingatlanról közterületre vagy a szomszédos ingatlanra átnyúló növényzet

eltávolításáról,

 c) az ingatlan rendben és tisztántartásáról, különösen ha

ca) az ingatlanon tartott állati ürülék, trágya, trágyalé napi szinten történő összegyűjtéséről és külön jogszabályokban meghatározott módon történő ártalmatlanításáról vagy tárolásáról nem gondoskodik,

cb) a szennyvizet, trágyalevet – akár saját ingatlanán – kilocsolja, közterületen elhelyezi,

cc) az ingatlanon vagy az ingatlan előtti közterületen hulladékot tárol, felhalmoz,

cd) az ingatlan gyommentesítéséről nem gondoskodik,

ce) az avar és kerti hulladék égetésének helyi szabályairól szóló önkormányzati rendelet előírásait nem tartja be,

cf) a hulladékgazdálkodási közszolgáltatásról szóló 2012. évi CLXXXV. törvény előírásait nem tartja be,

cg) az ingatlanon vagy az ingatlan előtti közterületen kóbor állatot etet, itat, tart.

8. § A közösségi együttélés alapvető szabályait sértő magatartást követ el, aki

 a) a közterületet használati engedély nélkül, vagy az engedélyben meghatározottól

 eltérően használ,

 b) a közkutakból állatot itat, kertet locsol, gépjárművet mos,

 c) üzemképtelen, vagy hatósági engedély nélküli gépjárművet 30 napot meghaladóan

 közterületen tárol,

d) közparkot, játszótereket rendeltetéstől eltérő módon használ, vagy oda – vakvezető kutya kivételével – állatot bevisz,

e) a játszótér vagy a kistermelő piac területén alkoholt fogyaszt, dohányzik, szemetel

f) csapadékszikkasztó árkot engedély nélkül betemet, kiás, mélyít,

g) közterületen építési, bontási vagy egyéb anyagot engedély nélkül tárol, illetve munkaterületet a jegyző engedélye nélkül létesít.

9. § Ez a rendelet 2018. szeptember 01. napján lép hatályba.

dr. Gulyás Mihály sk. dr. Boros István sk.

 polgármester címzetes főjegyző